Legislatívna rada vlády
    Slovenskej republiky
								
Na rokovanie vlády SR
								Dňa 28. novembra 2007
								K materiálu č.: 18417/2007
								K bodu č.: 1

S T A N O V I S K O 

k návrhu poslanca  Národnej rady Slovenskej republiky Daniela Lipšica na vydanie zákona, ktorým sa dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona  č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. (tlač 449)

I

Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov požiadal predseda Národnej rady Slovenskej republiky vládu Slovenskej republiky o zaujatie stanoviska k návrhu poslanca Národnej rady Slovenskej republiky Daniela Lipšica na vydanie zákona, ktorým sa dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. (tlač 449).

II

 	Predložený návrh zákona si kladie za cieľ rozšíriť pôsobnosť Centra právnej pomoci aj na oblasť správneho súdnictva, keďže s rozšírením pôsobnosti Centra právnej pomoci sa uvažovalo už pri príprave a schvaľovaní zákona         č. 327/2005 Z. z.
	Ministerstvo spravodlivosti Slovenskej republiky, ktoré je predkladateľom návrhu zákona na rokovanie vlády Slovenskej republiky, po vykonaní finančnej kvantifikácie uvádza, že nemá zabezpečené potrebné rozpočtové prostriedky na realizáciu predloženého návrhu zákona, a preto s ním nesúhlasí a neodporúča postúpiť ho na ďalšie legislatívne konanie.

III

Legislatívna rada vlády SR návrh zákona prerokovala na svojom zasadnutí dňa 20. novembra 2007 a vláde Slovenskej republiky odporučila vysloviť nesúhlas s predloženým návrhom z dôvodov uvedených v časti IV tohto stanoviska.

IV

Návrh

STANOVISKO
vlády Slovenskej republiky

k návrhu poslanca  Národnej rady Slovenskej republiky Daniela Lipšica na vydanie zákona, ktorým sa dopĺňa zákon č. 327/2005 Z. z. o poskytovaní právnej pomoci osobám v materiálnej núdzi a o zmene a doplnení zákona  č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 Z. z. (tlač 449)

Vláda Slovenskej republiky s predmetným návrhom poslanca Národnej rady Slovenskej republiky Daniela Lipšica nesúhlasí z týchto dôvodov:

Rozšírenie pôsobnosti Centra právnej pomoci aj na oblasť správneho súdnictva by znamenalo nárast jeho agendy o množstvo nových prípadov. V dôsledku toho by nevyhnutne vznikli náklady na zvýšenie počtu zamestnancov ako aj náklady na ich vzdelávanie. Rozpočtové prostriedky potrebné na realizáciu predloženého návrhu zákona však nie sú zabezpečené. 
V nadväznosti na uvedené je dosiahnutie cieľa navrhovanej zmeny v praxi nerealizovateľné.

Návrh zákona má aj tieto legislatívno-technické nedostatky:

K Čl. I

-	V úvodnej vete slová ,,prvá veta“ majú znieť takto: ,,prvej vete“.

K Čl. II
-	Navrhovaný termín nadobudnutia účinnosti zákona je nereálny.

V Bratislave 23. novembra 2007